Täna teatab Soome meedia, et Soome ei kiida heaks Nord Streami esitatud keskkonnaalast eksperthinnangut Läänemerre tuleva gaasijuhtme kohta. YLE väitel nõuab Soome, et Soome lahte käsitletaks kui ökoloogilist tervikut.    Delfi.ee märgib viitega YLE-le, et Nord Streami eksperthinnangus käsitletakse Soome lahte lihtsalt kui Läänemere põhjapoolset osa. Soomlaste meelest ei paku see võimalike keskkonnamõjude küsimuses olulist teavet, teatab YLE Uutiset.    Läänemere gaasitoru jaoks  olulised kuupäevad hakkavad juba lähenema. Hamburgis lõppenud spetsialistide koosolekul esitati esimest korda põhjalikum kavand selles Soome jaoks keskkonnaalaselt olulises küsimuses.    Väidetavalt ei kannata esitatud eksperthinnang teaduslikku kriitikat, sest jäetakse arvestamata, et Läänemere põhjaosa ning Soome laht erinevad oluliselt nii merepõhja, merevee soolasust kui ka mitmeid muid asjaolusid arvesse võttes. Üldse peetakse eksperthinnangut kehvapoolseks.    Väidetavalt sai Soome  oma nõudmistele toetust eelkõige Rootsilt kuid ka teistelt riikidelt ning väidetavalt oli ka Nord Streami esialgne reaktsioon nõudmistesse mõistev.    Hamburgi kokkutuleku põhjal ei saa siiski lõplikult hinnata gaasitoru projekti õnnestumisvõimalusi keskkonnaküsimuse arvesse võttes.    YLE hinnangul saab täpsemaid järeldusi teha aasta lõpus ning siis peab Nord Streami eksperthinnang vastama juba nii Soome kui ka teiste asjaosaliste riikide nõudmistele või vastasel juhul ootavad projekti  ees veelgi suuremad viivitused.